
ΣΥΜΠΕΡΑΣΜΑΤΑ ΤΩΝ ΕΡΓΑΣΙΩΝ
 
1. Οι πρωτοβουλίες της ΚΕΔΚΕ για την αξιοποίηση των Τεχνολογιών Πληροφορικής και Επικοινωνιών και την προώθηση της ευρυζωνικότητας

Το θεματικό αυτό Συνέδριο της ΚΕΔΚΕ στη Θεσσαλονίκη, το δεύτερο σε διάστημα ενός έτους- μετά το Συνέδριο του Ηρακλείου το 2006- που ασχολείται με τις Τεχνολογίες Πληροφορικής και Επικοινωνιών (ΤΠΕ), χαρακτηρίσθηκε από την πολύ μεγάλη και ενεργητική συμμετοχή στις εργασίες του, των αιρετών καθώς και των στελεχών  της αυτοδιοίκησης που ασχολούνται με τις νέες τεχνολογίες. Η επιτυχημένη διεξαγωγή του, με τη συμμετοχή διακεκριμένων επιστημόνων και αυτοδιοικητικών στελεχών από τον ελληνικό και διεθνή χώρο, σε συνδυασμό με τη συνεχή ανάληψη πρωτοβουλιών  για την προώθηση των ΤΠΕ στους δήμους, καταδεικνύει ότι η ΚΕΔΚΕ συνεχίζει με συνέπεια και σταθερότητα την προσπάθεια που ξεκίνησε το 2004 για τη διαμόρφωση και την υλοποίηση ενός φιλόδοξου στρατηγικού σχεδίου για τη λειτουργική αξιοποίηση των ΤΠΕ στην Αυτοδιοίκηση. Στο πλαίσιο αυτό, εντάσσεται και η υλοποίηση δύο έργων μεγάλης εμβέλειας: α) του προγράμματος «Ψηφιακός Δήμος» για την ευαισθητοποίηση και την εξοικείωση 17.616 αιρετών με τις ΤΠΕ που θα ολοκληρωθει τον Αύγουστο του 2008 και β) του έργου για τη δημιουργία ενός ενιαίου Διαδικτυακού Περιβάλλοντος στους δήμους και τις κοινότητες για την παροχή ηλεκτρονικών υπηρεσιών προς τους πολίτες και τις επιχειρήσεις σε πραγματικό χρόνο, που αρχικά θα εφαρμοσθεί πιλοτικά σε 16 δήμους , μια ΤΕΔΚ και την ΚΕΔΚΕ.
2. Η ευρυζωνικότητα στο επίκεντρο της αυτοδιοικητικής ατζέντας
Η βασική διαπίστωση του Συνεδρίου συνοψίζεται στη θέση ότι η ευρυζωνικότητα πρέπει να βρεθεί στο επίκεντρο της αυτοδιοικητικής ατζέντας σε όλα τα επίπεδα (Δήμος, Κοινότητα, Τοπική Ένωση Δήμων και Κοινοτήτων, ΚΕΔΚΕ). Η ευρυζωνικότητα και οι συνδεδεμένες με αυτήν τεχνολογίες, προσφέρουν πολύ περισσότερα από μια γρήγορη πρόσβαση στο Διαδίκτυο. Η ευρυζωνικότητα προσφέρει μια δέσμη τεχνολογικών δυνατοτήτων, που συγκροτούν ένα προηγμένο περιβάλλον εργασίας και λειτουργίας και μπορούν να μετασχηματισθούν σε δυναμικές λειτουργικές, επιχειρησιακές και αναπτυξιακές δυνατότητες. H ευρυζωνικότητα αποτελεί το μέσο για την παροχή προωθημένων ηλεκτρονικών υπηρεσιών σε πραγματικό χρόνο σε όλους τους τομείς της κοινωνικής και οικονομικής ζωής.  
Η αξιοποίηση των ευρυζωνικών υποδομών και η ανάπτυξη ευρυζωνικών υπηρεσιών μπορούν να αναβαθμίσουν  :

· την εκπαίδευση και την κατάρτιση, 
· την παροχή υπηρεσιών υγείας, 
· την οικονομική και επιχειρηματική δραστηριότητα, 
· την επικοινωνία και τη συνεργασία, 
Επίσης, η ευρυζωνικότητα μπορεί να συμβάλει:

· στη διεύρυνση του επιχειρηματικού και αναπτυξιακού ορίζοντα μιας περιοχής, 
· στην ανάδειξη και την προβολή ενός τόπου,  και γενικότερα 
· στη σημαντική βελτίωση της ποιότητας ζωής ιδίως στην περιφέρεια και στις τοπικές κοινωνίες. 
Έτσι, οι ευρυζωνικές υποδομές αποτελούν στην εποχή μας μια θεμελιώδη υποδομή απαραίτητη για την οικονομική και την κοινωνική ανάπτυξη και παίζουν τον ρόλο που έπαιξαν παλαιότερα το οδικό δίκτυο, το ηλεκτρικό δίκτυο, το τηλεφωνικό δίκτυο, το σιδηροδρομικό δίκτυο. 

Συνοψίζοντας, η διάδοση της ευρυζωνικότητας αποφέρει απτά και μετρήσιμα αποτελέσματα για τους δημότες, τους δήμους και τις τοπικές κοινωνίες  καθώς αποτελεί: 

· Αναγκαίο υποστηρικτικό περιβάλλον για τη βελτίωση της δουλειάς και της λειτουργίας του δήμου. 

· Απαραίτητη δικτυακή υποδομή  για τη λειτουργία μιας σύγχρονης πόλης.

· Χρήσιμο εργαλείο για τη διευκόλυνση της καθημερινότητας των δημοτών. 

· Αποτελεσματικό μέσο  για τον σχεδιασμό και την υλοποίηση μιας τοπικής αναπτυξιακής στρατηγικής. 
Όλοι οι πολίτες της χώρας, όλες οι περιφέρειες της χώρας, όλοι οι δήμοι της χώρας   έχουν το δικαίωμα έχοντας πρόσβαση να αποκτούν τη δυνατότητα αξιοποίησης των ευρυζωνικών υποδομών μέσω της χρήσης προηγμένων ηλεκτρονικών υπηρεσιών.
Η ανάπτυξη εφαρμογών και ηλεκτρονικών υπηρεσιών προς τους πολίτες και τις επιχειρήσεις, αποτελεί σημαντικό προωθητικό παράγοντα για τη διάδοση της ευρυζωνικότητας. Δεν διαφαίνεται, όμως, η ανάδειξη της μιας καταλυτικής εφαρμογής, αλλά περισσότερο αναδεικνύεται η σημασία διαφορετικών πολλαπλών εφαρμογών αναγκαίων σε διαφορετικές ομάδες χρηστών.
Στη φάση που διανύουμε αποτελεί πρώτη και επιτακτική προτεραιότητα η αποδοτική και η αποτελεσματική υλοποίηση των έργων των φορέων της τοπικής αυτοδιοίκησης που συνδέονται με την ανάπτυξη ευρυζωνικών υποδομών (οπτικοί δακτύλιοι και μητροπολιτικά δίκτυα, ασύρματα δίκτυα) και την παροχή ηλεκτρονικών υπηρεσιών σε πραγματικό χρόνο. 
Στο πλαίσιο της προσπάθειας αυτής κρίνεται αναγκαία η αποκεντρωμένη λειτουργία μηχανισμών υποστήριξης και υποβοήθησης των δήμων που υλοποιούν έργα  ΚτΠ, καθώς στο Συνέδριο διαπιστώθηκε ότι  η πορεία υλοποίησης των έργων αυτών δεν είναι ικανοποιητική. Για τον σκοπό αυτό, αποτελεί επιτακτική ανάγκη η άμεση δημιουργία- όπου αυτό απαιτείται- ευέλικτων μονάδων ταχείας και επιτόπιας παρέμβασης. Οι μηχανισμοί αυτοί θα  συγκροτηθούν από εξειδικευμένα στελέχη (ΤΠΕ και Οργάνωσης Έργων) που θα παρέχουν τις αναγκαίες οδηγίες και συμβουλές και θα πραγματοποιούν επιτόπιες επισκέψεις για την άμεση και ταχεία επίλυση προβλημάτων.  Όπως προτάθηκε στο Συνέδριο, οι μηχανισμοί αυτοί μπορούν να λειτουργήσουν ανάλογα με τις απαιτήσεις και τις δυνατότητες είτε στο επίπεδο της ΤΕΔΚ ενός νομού (π.χ. ενός νησιού)  είτε στο επίπεδο μιας ευρύτερης  γεωγραφικής περιφέρειας (π.χ. Μακεδονία-Θράκη, Θεσσαλία-Στερεά). 
Ακόμη, καθοριστικής σημασίας είναι η διαμόρφωση των προϋποθέσεων και η ανάληψη των κατάλληλων ενεργειών για την αξιοποίηση των δυνατοτήτων και των υπηρεσιών που προσφέρει το Εθνικό Δίκτυο Δημόσιας Διοίκησης «Σύζευξις». Γενικότερα, η εξοικείωση με πρακτικές συνάθροισης της ζήτησης για την προμήθεια τηλεπικοινωνιακών και ευρύτερα ηλεκτρονικών υπηρεσιών, μπορεί να διασφαλίσει σημαντική εξοικονόμηση πόρων.  
Η χώρα μας πρέπει να συνεχίσει την προσπάθειά της για τη σύγκλιση με το ευρωπαϊκό μέσο επίπεδο και στον τομέα της ευρυζωνικής πρόσβασης. Στο Συνέδριο διατυπώθηκαν από το Παρατηρητήριο για την Κοινωνία της Πληροφορίας εναλλακτικά σενάρια για τον χρόνο και τις προϋποθέσεις σύγκλισης με την ΕΕ των 25. Στην προσπάθεια αυτή ο ρόλος των οργανισμών τοπικής αυτοδιοίκησης ως φορέων διαχείρισης υποδομών ευρυζωνικότητας και διάδοσης της ευρυζωνικής πρόσβασης και των ευρυζωνκών υπηρεσιών μπορεί να αποδειχθεί καθοριστικός.
3. Εναλλακτικά μοντέλα διαχείρισης και αξιοποίησης των ευρυζωνικών υποδομών και παροχής ευρυζωνικών υπηρεσιών
Στο Συνέδριο, συζητήθηκαν εναλλακτικά μοντέλα επέκτασης, διαχείρισης και εκμετάλλευσης των ευρυζωνικών υποδομών, ώστε να αξιοποιηθούν με τον αποδοτικότερο και αποτελεσματικότερο τρόπο οι υποδομές αυτές για την παροχή ποιοτικών υπηρεσιών χαμηλού κόστους στους πολίτες και στις τοπικές επιχειρήσεις.
Εξετάσθηκαν ειδικότερα οι προϋποθέσεις για την ανάπτυξη ευρυζωνικών υποδομών και υπηρεσιών μέσω συνεργασιών των δήμων, αλλά  και συμπράξεων δημόσιου και ιδιωτικού τομέα και διατυπώθηκαν συγκεκριμένες ιδέες και μοντέλα συνεργασίας.

Έγινε ανάλυση των λόγων που καθιστούν τα αποκεντρωμένα σχήματα (με συνεργασία όμορων Δήμων, Νομαρχιών ή Περιφερειών) πιο κατάλληλα από ένα πανελλαδικό σχήμα.

Η συγκριτική ανάλυση των επιχειρηματικών μοντέλων επέκτασης και αξιοποίησης μητροπολιτικών οπτικών δικτύων, ανέδειξε ότι τα μοντέλα στα οποία οι ΟΤΑ διατηρούν μόνο τον έλεγχο του επιπέδου της «παθητικής» υποδομής (αγωγοί, ίνες) με  «ανοικτή πρόσβαση» στο επίπεδο του ενεργού εξοπλισμού και των υπηρεσιών παρουσιάζουν τα περισσότερα πλεονεκτήματα. Για τη διαχείριση της επέκτασης και λειτουργίας της υποδομής προτάθηκε η σύσταση (δια)δημοτικών εταιρειών σύμφωνα με τα προβλεπόμενα στο σχετικό νόμο περί διαδημοτικών συνεργασιών ή η ανάθεση αυτού του έργου σε εξειδικευμένες εταιρείες με σχετική τεχνογνωσία. 

Συζητήθηκαν ρυθμιστικά ζητήματα της εμπλοκής των ΟΤΑ σε πρωτοβουλίες κατασκευής/λειτουργίας υποδομών, με βιώσιμα μοντέλα ανάπτυξης δικτύων πρόσβασης επόμενης γενιάς, και με την ανάγκη δημιουργίας καινοτομικών διαδικτυακών εφαρμογών τοπικού ενδιαφέροντος. 

Ειδικότερα, επισημάνθηκαν τα ακόλουθα σημεία:

· Η δραστηριοποίηση των ΟΤΑ στην ανάπτυξη ευρυζωνικών υποδομών θα πρέπει να ενισχύσει τον ανταγωνισμό και τα κίνητρα για πρόσθετες ιδιωτικές επενδύσεις, χωρίς άμεση εμπλοκή στην εμπορική εκμετάλλευση λιανικών υπηρεσιών. Έτσι, τα νέα δίκτυα οπτικών ινών που θα δημιουργηθούν με κρατική επιδότηση θα πρέπει να εξασφαλίζουν την «ανοικτή πρόσβαση» , δηλαδή να είναι διαθέσιμα σε όλους τους εμπορικούς παρόχους υπηρεσιών, με ισότιμους όρους (διαφάνεια), και με κοστοστρεφή τιμολόγηση. Σε κάθε περίπτωση, πρέπει να τηρούνται οι κοινοτικοί κανονισμοί περί "κρατικών ενισχύσεων", ώστε να αποτρέπονται προσφυγές και πρόστιμα εις βάρος της χώρας μας. 

· Για την ασφαλέστερη βιωσιμότητα των υποδομών, πρέπει να επιλέγονται οι πλέον δόκιμες τεχνολογικές λύσεις. Πέραν των ευέλικτων ασύρματων υποδομών, πολλές σύγχρονες εκτιμήσεις συγκλίνουν στην άποψη πως η πρόσβαση με οπτικές ίνες μέχρι το σπίτι (FTTH) αποτελεί την πλέον ασφαλή επένδυση, που μπορεί να ανταποκριθεί στις (ραγδαία αυξανόμενες) ανάγκες των χρηστών τις επόμενες δύο δεκαετίες. Μεταξύ των δικτύων πρόσβασης FTTH, η καλύτερη, αν και ακριβότερη, λύση είναι η αρχιτεκτονική point-to-point, η οποία διασφαλίζει απεριόριστο εύρος ζώνης, χαμηλό διαχειριστικό κόστος, και ευκολία των τελικών χρηστών ως προς την αλλαγή εμπορικού παρόχου. 

· Μεγάλο μέρος της προσπάθειας των ΟΤΑ πρέπει να επικεντρωθεί στην ανάπτυξη διαδικτυακών υπηρεσιών για τους πολίτες, με εφαρμογές ηλεκτρονικής τοπικής διακυβέρνησης, ενημέρωσης, ψυχαγωγίας και άμεσης δημοκρατίας. Έτσι δημιουργείται πρόσθετη αξία στις υπηρεσίες των ΟΤΑ, με ευρεία συμμετοχή των πολιτών, και χωρίς υπέρμετρη οικονομική επιβάρυνση. 

· Πρέπει να εξασφαλιστεί ισότιμη πρόσβαση σε δικαιώματα διέλευσης και χρήσης για την κατασκευή δικτύων από εναλλακτικούς τηλεπικοινωνιακούς παρόχους

4. Ευρυζωνικές υπηρεσίες που μπορούν να προσφερθούν στις τοπικές κοινωνίες

Ο σχεδιασμός και η παροχή ευρυζωνικών υπηρεσιών σε πραγματικό χρόνο προς τις τοπικές κοινωνίες αποτελεί σημαντική πρόκληση για τους φορείς της τοπικής αυτοδιοίκησης. Στην προοπτική αυτή καθοριστική σημασία έχει η επιτυχής υλοποίηση του έργου της ΚΕΔΚΕ για τη δημιουργία ενός ενιαίου διαδικτυακού Περιβάλλοντος στους δήμους και τις κοινότητες για την παροχή ηλεκτρονικών υπηρεσιών προς τους πολίτες και τις επιχειρήσεις σε πραγματικό χρόνο, αλλά και των άλλων συναφών έργων του Επιχειρησιακού Προγάμματος «Κοινωνία της Πληροφορίας» για την ανάπτυξη ευρυζωνικών υπηρεσιών στις περιφέρειες της χώρας.  
Ειδικότερα, το έργο του «Ενιαίου Διαδικτυακού Περιβάλλοντος των ΟΤΑ για την εξυπηρέτηση του πολίτη και των επιχειρήσεων» θα παρέχει τις ακόλουθες ηλεκτρονικές υπηρεσίες σε πραγματικό χρόνο:
Για τους πολίτες:

· Πληρωμή Δημοτικών τελών, φόρων, προστίμων και χρεώσεων υπηρεσιών 

· Εγγραφή / διαγραφή / τροποποίηση στα δημοτικά μητρώα

· Έκδοση πιστοποιητικών και βεβαιώσεων

· Πολεοδομικά θέματα - έκδοση οικοδομικών άδειών

· Συγκοινωνίες και οδικό δίκτυο

· Περιβάλλον – καθαριότητα – ανακύκλωση

· Υγεία και Κοινωνική φροντίδα

· Εκπαίδευση

· Πολιτισμός – ψυχαγωγία

· Τοπική οικονομική ανάπτυξη και επιχειρηματικότητα

· Ηλεκτρονική δημοκρατία (e-democracy)

Για τις Επιχειρήσεις:

· Άδειες ίδρυσης και λειτουργίας επιχειρήσεων

· Ατομικές άδειες επαγγελματικής δραστηριότητας

· Πληρωμή Δημοτικών τελών, φόρων και προστίμων

5. Τα ανθρώπινα δίκτυα μεταφοράς γνώσης, πείρας και επικοινωνίας

Η δημιουργία και η λειτουργία ανθρώπινων δικτύων για τη μεταφορά γνώσης και πείρας και για την επικοινωνία μεταξύ στελεχών της αυτοδιοίκησης που υλοποιούν έργα ΤΠΕ διευκολύνει και υποστηρίζει την υλοποίηση και κυρίως τη λειτουργική αξιοποίηση των έργων αυτών και επιτρέπει την κωδικοποίηση, τη διαχείριση και τη διάχυση της σχετικής γνώσης. Για την προώθηση της επιλογής αυτής αφιερώθηκε- με αφορμή το Συνέδριο- μια πρόσθετη ημέρα για μια πρώτη συνάντηση ενημέρωσης, προβληματισμού και επικοινωνίας.  Η ΚΕΔΚΕ θα αναλάβει όλα τα αναγκαία μέτρα- με βάση και τις προτάσεις της ερευνητικής ομάδας του ΕΒΕΟ/ΕΜΠ- και σε συνεργασία με τους θεσμοθετημένους φορείς ΙΤΑ, ΠΕΤΑ, ΕΕΤΑ  και ερευνητικούς φορείς για τη συγκρότηση και τη λειτουργία τόσο του δικτύου για την ευρυζωνικότητα όσο και για τα υπόλοιπα δίκτυα που έχουν προταθεί (πληροφοριακά συστήματα, γεωγραφικά πληροφοριακά (GIS) και για την αναδιοργάνωση). Η λειτουργία των ομάδων θα υποστηριχθεί με τη δημιουργία του e-local government forum με βάση  την πρόταση της ερευνητικής ομάδας του ΕΜΠ, με βάση το επιτυχημένο και αναγνωρισμένο από την Ευρωπαϊκή Επιτροπή μοντέλο του e-business forum. 
6. Οι δημόσιες πολιτικές και οι επιχειρηματικές στρατηγικές για την προώθηση της ευρυζωνικότητας

 Η διαθεσιμότητα και η αξιοποίηση της ευρυζωνικότητας δεν προκύπτει στο πλαίσιο μιας αυτόματης διαδικασίας στο πλαίσιο της αγοράς. Η διεθνής εμπειρία δείχνει ότι παρτατηρούνται χρονικές υστερήσεις αλλά και επιλεκτική ανάπτυξη σε ορισμένες μόνον περιοχές, που αποδεικνύονται επιχειρηματικά προσοδοφόρες. Για την αντιμετώπιση του φαινομένου αυτού απαιτούνται δημόσιες παρεμβάσεις για την προώθηση της ευρυζωνικότητας που στοχεύουν  στην άρση των ανισοτήτων, στον περιορισμό των ψηφιακών χασμάτων και στην υποστήριξη της περιφερειακής και τοπικής ανάπτυξης. Η δημόσια αυτή παρέμβαση πρέπει να δημιουργήσει τις προϋποθέσεις για την ανάπτυξη και την αξιοποίηση των ευρυζωνικών υποδομών και υπηρεσιών και τη διάχυση των ωφελημάτων τους. Πρέπει να συμβάλλει στην ενεργοποίηση του επιχειρηματικού τομέα, αλλά και του επιστημονικού δυναμικού κάθε περιοχής καθώς και να κινητοποιήσει τις τοπικές κοινωνίες για την προώθηση της ευρυζωνικής πρόσβασης και τη διάδοση της χρήσης ευρυζωνικών υπηρεσιών, προκειμένου να διαμορφωθεί μια κρίσιμη μάζα απαιτητικών χρηστών.  
7. Οι αναγκαίες προϋποθέσεις για την αποτελεσματική εφαρμογή των πολιτικών προώθησης της ευρυζωνικότητας
Για την αποτελεσματική υλοποίηση των πολιτικών προώθησης της ευρυζωνικότητας από τους φορείς της αυτοδιοίκησης, είναι απαραίτητη η διαμόρφωση ορισμένων κρίσιμων προϋποθέσεων στις οποίες η ΚΕΔΚΕ μπορεί να συμβάλλει. Μεταξύ αυτών οι σημαντικότερες είναι: 
· Η αποδοτική και αποτελεσματική ολοκλήρωση και  η οργάνωση της υποδοχής και της λειτουργικής αξιοποίησης ευρυζωνικών έργων που υλοποιούνται είτε από τους δήμους είτε από τη δημόσια διοίκηση και τον ευρύτερο δημόσιο τομέα.

· Η  ευαισθητοποίηση  των αιρετών για τη σημασία της ευρυζωνικότητας και ευρύτερα της λειτουργικής αξιοποίησης των ΤΠΕ. Στην κατεύθυνση αυτή η επιτυχής υλοποίηση του προγράμματος «ψηφιακός δήμος» του ΙΤΑ είναι καθοριστική. 

· Ο ορισμός του υπευθύνου για την ΚτΠ σε κάθε δήμο και η συγκρότηση της αντίστοιχης ομάδας που θα ασχοληθεί και με την προώθηση της ευρυζωνικότητας.  

· Η αξιοποίηση του έργου της ΚΕΔΚΕ για τη δημιουργία ενιαίου διαδικτυακού περιβάλλοντος για την παροχή ηλεκτρονικών (ευρυζωνικών) υπηρεσιών σε πραγματικό χρόνο προς τους δημότες και τις επιχειρήσεις της περιοχής.

· Η μετατροπή των δημόσιων χώρων (σχολεία, πλατείες, βιβλιοθήκες, σταθμοί κ.α.) σε κέντρα ελεύθερης πρόσβασης  (hot spot).

· Η ενθάρρυνση της ευρυζωνικότητας σε νέα και ανακαινισμένα κτίρια (ξεκινώντας από τα δημόσια και δημοτικά).
· Η οργάνωση προγραμμάτων εκπαίδευσης των αυτοδιοικητικών στελεχών και των δημοτικών υπαλλήλων στη χρήση και την αξιοποιηση των ΤΠΕ.  

· Η προώθηση προγραμμάτων μαζικής εξοικείωσης των δημοτών στη χρήση του Διαδικτύου και της πληροφορικής (ειδικά για αυτοαπασχολούμενους, άνεργους, πολίτες μεγαλύτερων ηλικιών)

· Παροχή από πολλά κανάλια δημόσιων υπηρεσιών σε πραγματικό χρόνο (ηλεκτρονικής διακυβέρνησης, υγείας, εκπαίδευσης).

· Διευκόλυνση των μικρών επιχειρήσεων και των ελεύθερων επαγγελματιών στην ευρυζωνική πρόσβαση.

· Αξιοποίηση των τοπικών επιχειρήσεων ΤΠΕ και των επιστημονικών/ ερευνητικών δυνάμεων της ευρύτερης περιοχής (τοπικά ΑΕΙ, ΤΕΙ και σχολικό δίκτυο).

· Ευρυζωνική πρόσβαση σε κάθε σπίτι (οπτική ίνα στο σπίτι).

8. Η στρατηγική και οι προτάσεις της Κ.Ε.Δ.Κ.Ε.

Η ΚΕΔΚΕ θα διαμορφώσει όλες τις αναγκαίες προϋποθέσεις και θα αναλάβει όλες τις απαραίτητες πρωτοβουλίες,  ώστε η στρατηγική της για την ένταξη και την ισχυρή παρουσία των δήμων στην ψηφιακή εποχή να υλοποιηθεί με τον αποδοτικότερο και αποτελεσματικότερο τρόπο. ‘Ετσι θα συμβάλει, στην ψηφιακή σύγκλιση της χώρας με το μέσο ευρωπαϊκό επίπεδο. Η στρατηγική αυτή έχει κεντρική επιδίωξη τη λειτουργική αξιοποίηση των τεχνολογιών πληροφορικής και επικοινωνιών στη δουλειά των δήμων, στην τοπική δραστηριότητα, στην καθημερική ζωή και την ενδυνάμωση των δημοτών. Και στην πορεία αυτή η ευρυζωνικότητα έχει κεντρική θέση.
� Τα συμπεράσματα διατυπώθηκαν με ευθύνη της Επιστημονικής Επιτροπής και εγκρίθηκαν από την Οργανωτική Επιτροπή του Συνεδρίου για την Ευρυζωνικότητα. 

